# Kommissorium for Naturværkstedet Træstubben

Vesterbro Lokaludvalg (VLU) overtog ansvaret for den lokale miljøopgave i 2011, og fik derfor overdraget ansvaret for Træstubben, der er et natur- og miljøværksted på Vesterbro, som blandt andet har lavet formidlingsprojekter i samarbejde med lokale daginstitutioner m.v. målrettet børnehave- og indskolingsområdet, samt har en række midlertidige brugere.

**Formål med aktiviteter i Træstubben**

* Træstubben skal være base for en del af Vesterbro Lokaludvalgs miljøarbejde særligt målrettet børn og unge.
* Træstubben skal understøtte bæredygtige veje i hverdagen.
* Træstubben skal danne ramme for netværk og projekter, der sætter fokus på lokalt miljøarbejde og på lokal bæredygtighed.

Minimum halvdelen af aktiviteterne i Træstubben skal være målrettet naturformidlingsaktiviteter for børn og institutioner i bydelen.

**Ansvar**

Træstubben udgør den om- og udbyggede toiletbygning og det bagvedliggende udeareal op imod Apostelkirken, beliggende i Saxoparken. Bygning og udeareal tilhører Teknik- og Miljøforvaltningen og VLU har overtaget brugsaftalen for stedet, der giver lov til at bruge det til naturværksted for børn fra Vesterbro.

Brugsaftalen er stadig gældende og primæraftale for brug af Træstubben. Det betyder blandt andet, at ændringer af bygning eller omgivelser skal godkendes af Teknik- og Miljøforvaltningen. Brugsaftalen er vedlagt som bilag.

VLU har det overordnede juridiske ansvar for Træstubben. Herunder det overordnede ansvar for vedligehold, drift, reparation og forsikring af de faciliteter, der udgør Træstubben. VLU ved sekretariatet er kontakt- og aftaleansvarlig.

VLU er ansvarlige for vedligehold af udearealerne via forskellige natur- og miljøprojekter. Miljømedarbejderen skal godkende projekter i udearealerne for at sikre, at bede m.v. vedligeholdes.

**Midlertidige brugere i Træstubben**

Der er indgået aftale med Teknik- og Miljøforvaltningen om, at Vesterbro Lokaludvalg (VLU) kan lave midlertidige brugsaftaler med andre brugere for et år ad gangen. Nye midlertidige brugere kan lave egne projekter i Træstubben. Nye projekter skal indgå i årsplanen, så der sikres en klar sammenhæng med Træstubbens formål.

Som midlertidig bruger forpligter sig samtidig til at deltage i fælles arbejdsdage og i den daglige pleje, oprydning og rengøring.

De midlertidige brugere kan bruge træstubben på eget ansvar. VLU har ikke et ansvar for de midlertidige brugeres materiel eller for eventuelle ulykker og skader forvoldt under ophold i Træstubben.

Brug af Træstubben skal være indenfor rammerne af kommunalt virke, indenfor brandregulativ m.v. Alle midlertidige brugere skal underskrive en brugskontrakt, godkendt af Teknik- og Miljøforvaltningen, som sekretariatet for Vesterbro og Kgs. Enghave Lokaludvalg er ansvarlige for (udfærdigelse, godkendelse, journalisering).

**Organisering og formål for Træstubbens brugerforum**

Midlertidige brugergrupper i Træstubben tilbydes at have en repræsentant i Træstubbens brugerforum. Udover en repræsentant fra hver forening har forummet et medlem fra VLU samt miljømedarbejderen, der organiserer møderne og står for indkaldelse og dagsorden.

Træstubbens brugerforum fungerer som rådgivende gruppe for miljømedarbejderen og understøtter arbejdet med træstubbens formål.

Forummet har ingen beslutningskompetence.

**Arbejdsopgaver**

Forummets opgaver defineres i samarbejde mellem forummet og miljømedarbejderen, og der udarbejdes hvert år en årsplan, der skal godkendes af Vesterbro Lokaludvalg.

Inden udgangen af hvert år skal Træstubbens brugerforum evaluere sin organisering og arbejde og beslutte hvorvidt der forsat skal være et brugerforum.